English Chamber Orchestra
Store norske leksikon,Kunst og estetikk,Musikk,Klassisk musikk,Internasjonale klassiske ensembler
English Chamber Orchestra er et britisk kammerorkester med base i London, grunnlagt i 1948, kjent fra flittig konsertvirksomhet, mange turnéer og over tusen plateinnspillinger. Kunstnerisk leder siden 2016 er bratsjisten Lawrence Power. Dirigentoppgavene deles ofte mellom gjestedirigenter og orkesterets konsertmester (siden 1991) Stephanie Gonley.
Orkesteret holder oftest sine konserter i Cadogan Hall, og i mindre format (English Chamber Orchestra Ensemble) i Wigmore Hall. Deres første faste kunstneriske leder og sjefdirigent var Jeffrey Tate i 1985–2000. Han ble etterfulgt av Ralf Gothóni i 2000–2009 og Paul Watkins i 2009–2016. Historikk Orkesteret ble grunnlagt i 1948 under navnet Goldsbrough Orchestra av organisten, dirigenten og læreren Arnold Goldsbrough og cellisten og dirigenten Lawrence Leonard. Under sitt opprinnelige navn hadde orkesteret nesten utelukkende barokkmusikk på repertoaret.I 1960 fikk orkesteret sitt nåværende navn. Kjente dirigenter som Raymond Leppard, Colin Davis, Daniel Barenboim og Richard Bonynge utvidet orkesterets repertoar til å omfatte alle epoker.Et fruktbart samarbeid kom med Benjamin Britten, først og fremst som hans faste orkester ved Aldeburgh Festival 1961–1982. Med Britten som dirigent gjorde de også innspillinger, både av hans egen musikk og av hans favoritter Purcell, Bach, Mozart, Schubert og Schumann.Innenfor et stort repertoar har Mozart stått sentralt. Orkesteret har blant annet spilt inn klaverkonsertene tre ganger, med henholdsvis Daniel Barenboim, Murray Perahia og Mitsuko Uchida.Ved 200-årsminnet i 1991 for Mozarts død fremførte orkesteret de fleste av Mozarts hovedverker fra 1770–1791 fordelt på 21 konserter. Les mer i Store norske leksikon kammerorkester